钦定古今图书集成/明伦汇编/氏族典/第142卷 > 元嵩
## 钦定古今图书集成/明伦汇编/氏族典/第142卷 > 元嵩

按《魏书任城王传》：“澄弟嵩，字道岳，高祖时，自中大夫迁员外常侍，转步兵校尉。大司马安定王休薨，未及
卒哭，嵩便游田。高祖闻而大怒，诏免官。后从平沔北，
累有战功，除左中郎将，兼武卫将军。高祖南伐，萧宝
卷将陈显达率众拒战，嵩身备三仗，免胄直前，将士
从之，显达奔溃，斩获万计。以功赐爵高平县侯。世宗”
即位，以武卫将军兼侍中，出为平南将军、荆州刺史。
既而除平北将军、恒州刺史，转平东将军、徐州刺史，
又转安南将军、扬州刺史。萧衍将田道龙、何景先等
领卒三千，规寇陆城，嵩遣兼统军李叔仁等破之。衍
征卤将军赵革屯于黄口，嵩遣军司赵炽往讨之。先
遣统军安伯丑潜师夜渡，伏兵下蔡。革率卒四千逆
来拒战，伯丑与下蔡戍主王虎等前后夹击，大败之，
俘斩溺死四千馀人。统军李叔仁等夜袭硖石之贼，
又破之。衍将姜庆真专据肥汭，冠军将军曹天宝屯
于鸡口，军主尹明世屯东硖石。嵩遣别将分击之，俘
斩大半，于是威名大振。后为苍头李太伯等同谋，害
嵩并妻穆氏及子世贤，赠车骑将军、领军，谥曰“刚侯。”